De kan heller ikke gøre gældende, at der er sket en tilsidesættelse af retssikkerhedsprincippet derved, at kontrolundersøgelserne har taget uforholdsmæssigt lang tid, idet det forhold, at Kommissionen i lang tid forholder sig passiv over for en virksomhed og først efter, at dette tidsrum er forløbet, træffer en forholdsregel vedrørende virksomhedens forhold, som eventuelt kan tilsidesætte retssikkerhedsprincippet, må bedømmes under hensyntagen til de samlede konkrete omstændigheder. For så vidt angår virksomheder, som forsætligt har handlet på en måde, som strider mod gældende bestemmelser, kan et tidsrum på 16 måneder eller endog 23 måneder, hvorunder Kommissionen forholdt sig passiv over for virksomhederne, ikke anses for urimeligt langt.

En virksomhed, der har gjort sig skyldig i en åbenbar overtrædelse af gældende regler, kan ikke påberåbe sig princippet om beskyttelse af den berettigede forventning. Selv om der skal ske en iagttagelse af tvingende retssikkerhedshensyn, der har til formål at beskytte borgerne, skal der samtidig ske en afvejning mellem disse hensyn og tvingende hensyn til legalitetsprincippet, der har til formål at beskytte og fremme offentlige interesser, når opretholdelse af retsstridige forhold vil kunne være udtryk for en tilsidesættelse af ligebehandlingsprincippet.

Den i traktatens artikel 190 omhandlede begrundelse for en retsakt skal klart og utvetydigt angive de betragtninger, som den fællesskabsmyndighed, der har udstedt den anfægtede retsakt, har lagt til grund, dels således at de berørte personer kan få kendskab til grundlaget for den trufne foranstaltning, for at de kan forsvare deres rettigheder, dels således at Fællesskabets retsinstanser kan udøve deres prøvelsesret. Rækkevidden af begrundelsespligten må bedømmes ud fra de konkrete omstændigheder.

Under hensyn til selve karakteren af den støtte, som Fællesskabet yder, udgør forpligtelsen til at overholde de finansielle betingelser i forbindelse med den pågældende investering, således som disse er angivet i beslutningen om tilkendelse af støtte, ligesom forpligtelsen til at gennemføre selve investeringen, et af de afgørende tilsagn for støttemodtagerens side, hvorfor en sådan overholdelse er en forudsætning for fællesskabsstøtten.

For så vidt angår virksomheder, der modtager støtte i henhold til forordning nr. 4028/86 om fællesskabsforanstaltninger til forbedring og tilpasning af fiskeriog akvakulturstrukturerne, og som bl.a. i deres betalingsanmodninger har angivet et falsk beløb, tilsidesætter Kommissionen ikke proportionalitetsprincippet, når den blandt de sanktioner, som er fastlagt i forordningens artikel 44, stk. 1, i tilfælde af støttemodtagernes overtrædelse af de pålagte forpligtelser, bestemmer, at der skal ske bortfald af den ydede støtte.

Kommissionen kunne nemlig, når henses til, at tilsidesættelsen af de forpligtelser, der påhviler støtteansøgerne, var så alvorlige, med føje anlægge det skøn, at enhver anden sanktion ville kunne være udtryk for en opfordring til svig, idet støtteansøgerne ville blive fristet til at angive urealistisk høje beløb for investeringen i ansøgningen om støtte med henblik på at opnå en højere finansiel fællesskabsstøtte, hvilket der kun ville kunne gribes ind over for i form af en nedsættelse af støtten svarende til det i ansøgningen om tilkendelse af støtten for meget angivne beløb.